Η Θεανώ Φωτίου έχει κατακτήσει με το σπαθί της μια ξεχωριστή θέση στην πινακοθήκη της πολιτικής ελαφρότητας.

Η…Μαρία Αντουανέτα αυτής της αλλόκοτης και ασυνάρτητης «αριστεράς» που προτρέπει τον φτωχό λαό να γιατρέψει την ανέχειά του μαγειρεύοντας γεμιστά και πίττες για να επιβιώσει, φαίνεται πως έχει αποφασίσει να καταφύγει σε ψυχολογικές υπεραναπληρώσεις προκειμένου να διαχειριστεί την τραυματική επαφή με την άγρια πραγματικότητα που δημιουργεί η ολέθρια πολιτική των ΣΥΡΙΖΑ-Αν.Ελλ- κοινώς το ΄ χει ρίξει στην τρελή…

Μιλώντας στο Mega σχετικά με το ΕΚΑΣ που έγινε μακρυνή ανάμνηση πλέον, είπε με αφοπλιστική άνεση «Δεν είχε πει κανείς ότι το ΕΚΑΣ δεν θα κοπεί. Αυτό ήταν δεδομένο, δεν εξαπατήσαμε κανέναν σε αυτό το θέμα».

Η αν. υπουργός που απ΄ όσο θυμόμαστε δεν έχει μέχρι στιγμής να επικαλεστεί σοβαρό έργο στο πόστο της, έχει βραχεία μνήμη. Τέτοιας μέρες στη Βουλή πέρυσι, ο ίδιος ο πρωθυπουργός Α. Τσίπρας, ενημερώνοντας τα κόμματα για την πορεία της διαπραγμάτευσης, έλεγε με το γνώριμο ύφος που έχει για κάθε περίσταση:

«Δεν μπορούσα να φανταστώ ότι οι πολιτικοί και όχι οι τεχνοκράτες δεν θα μπορούσαν να κατανοήσουν ότι μετά από πέντε καταστροφικά χρόνια της σκληρής λιτότητας του Μνημονίου θα μπορούσε να βρεθεί Έλληνας βουλευτής που θα ψηφίσει σε αυτή εδώ την αίθουσα την κατάργηση του ΕΚΑΣ δηλαδή του μικρού αυτού επιδόματος στους χαμηλοσυνταξιούχους;». Τελικά όχι μόνο βρέθηκαν, αλλά ήταν και του ΣΥΡΙΖΑ..!Αλλά και μέχρι πριν από ενάμιση μήνα ο υπουργός Κατρούγκαλος, αυτός ο… «αποστάτης της τάξης του» που τώρα έχει εξαφανιστεί από προσώπου γης, διερρήγνυε τα ιμάτιά του, (Αντ-1) διαβεβαιώνοντας ότι το ΕΚΑΣ δεν πρόκειται να καταργηθεί!

Προφανώς η κα Φωτίου, αυτά δεν τα θεωρεί εξαπάτηση. Όπως κάθε (πολιτικός) απατεώνας που σέβεται τον εαυτό του, υπερασπίζεται με θέρμη την ίδια της την πλάνη, αφού είναι προτιμότερη και ασφαλώς πιο βολική από την αναγνώριση της αλήθειας…